PRAVILNIK O VIDEO NADZORU

STRUKOVNE ŠKOLE SISAK

**LIPANJ 2018.**

Na temelju članka 70. stavak 2. Zakona o odgoju i obrazovanju u osnovnoj i srednjoj školi ( NN 87/08, 86/09, 92/10, 105/10, 90/11, 16/12, 86/12, 94/13, 152/14. i 7/17 ) a u svezi s člankom 17. stavak 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima ( NN 132/13 ), članka 43. Zakona o zaštiti na radu ( NN 71/14, 118/14 i 154/14 ) te članaka 25., 26., 27., 28. i 29. Zakona o provedbi Opće uredbe o zaštiti podataka ( NN 42/2018), a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor Strukovne škole Sisak na sjednici održanoj dana 04. lipnja 2018. godine donio je

**Pravilnik o video nadzoru**

**Članak 1.**

(1) Ovim pravilnikom regulirano je prikupljanje obrada i čuvanje osobnih podataka korištenjem sustava video nadzora.

(2) Strukovna škola Sisak (u daljnjem tekstu: Škola) koristi sustav video nadzora u matičnoj školi u Sisku na adresi Lađarska 1 zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja sluzi za pohranjivanje i obradu podataka.

(3) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnja obrada podataka korištenjem sustava video nadzora je ograničena na ispunjenje svrhe i stavka 1. ovog članka.

(4) U svrhu iz stavka 1. ovog članka u obuhvatu sustava video nadzora su svi hodnici u zgradi Škole te jedna informatička učionica u podrumu zgrade.

(5) Video nadzorom nisu pokriveni prostori učionica, zbornice, školske knjižnice, ured stručnih suradnika(pedagog), ured ravnatelja škole, ured tajnika i voditelja računovodstva, ured administratora, prostor koji koristi domar škole i spremačice, prostor nastavnika tjelesne i zdravstvene kulture, školske radione, sanitarni prostor za učenike i radnike škole te vanjski prostor škole.

(6) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba sustava tehničke zaštite.

(7) Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

**Članak 2.**

(1) Podaci prikupljeni korištenjem sustava video nadzora nalaze se na snimaču koji je zaključan u za to posebno namijenjenom, sigurnosnom ormaru u uredu ravnatelja Škole.

(2) Pristup podacima odnosno uvid u sadržaj nastao korištenjem sustava video nadzora ima ravnatelj škole.

(3) Pristup podacima odnosno uvid u sadržaj nastao korištenjem sustava video nadzora moguć je isključivo preko monitora koji se nalazi u uredu ravnatelja Škole

(4) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje istog dopušteni su isključivo u slučajevima određenim zakonom.

**Članak 3.**

(1) Podaci prikupljeni korištenjem sustava video nadzora čuvaju se najviše 30 dana, a nakon proteka tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovoga članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništenja imovine i si, kada se prikupljeni podaci o takvim događajima mogu sačuvati kao dokazni materijal te na pisani zahtjev ustupiti pravosudnim i policijskim tijelima.

**Članak 4.**

(1) Ravnatelj Škole dužan je osigurati da se na vidnom mjestu pri ulasku u prostor, kao i unutrašnjost prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene.

**Članak 5.**

Ovaj Pravilnik objavljen je na oglasnoj ploči Škole i web stranici Škole dana 04. lipnja 2018. godine, a stupa na snagu 12. lipnja 2018. godine.

KLASA: 003-05/18-01/01

URBROJ: 2176-55-01-18-1

Sisak, 04. lipanj 2018.

Predsjednica Školskog odbora

Katarina Kordić, dipl.ing.

Ravnatelj

Ivica Beloglavec, dipl.ing.